Декларација Консултативног већа европских судија (ССЈЕ)

о реформи правосуђа у Србији

Консултативно веће европских судија (ССЈЕ);

имајући у виду примену Закона о судијама у Србији који прописује да ће судијама  изабраним или постављеним према претходном Уставу, судијска функција престати  са 31. децембром 2009. године;
подсећајући да је ситуација која се тиче разрешења и реизбора српских судија била испитивана у неколико наврата и пажљиво разматрана у више докумената донетих на међународном нивоу, а нарочито у Декларацији ССЈЕ од 14. новембра 2008. године, у којој је ССЈЕ изразило забринутост да тадашњи предлози закона могу угрозити независност судства; 

доноси следећу Декларацију:
1. Процес реизбора свих судија у држави уопште није неспоран, ни у контексту извршене промене Устава, ни у контексту реформе самог правосуђа; 

2. Престанком функције судијама у Србији прекршен је принцип сталности судијске функције, а примена поменутог закона угрозила је међународне стандарде и игнорисала препоруке Венецијанске комисије о начину примене критеријума, предложене у Мишљењу Венецијанске комисије бр. 528/2009;
3. Престанак судијске функције због нестручности или другог оправданог разлога могао је да буде одређен само као дисциплинска санкција уз поштовање свих процесних гаранција из Европске конвенције о људским правима (видети Препоруку бр. R (12) 94, Принципи VI (2) и (3));

4. Централни циљ Националне стратегије за реформу правосуђа, усвојене од стране Народне скупштине Републике Србије 25. маја 2006. године, био је «да поврати поверење јавности у правосудни систем Републике Србије» (Одељак Iц Стратегије). Процес реизбора и начин на који је спроведен изазивају забринутост да циљ успостављања српског правосуђа које би уживало поверење на националном и међународном нивоу неће бити остварен;   

5. У сваком случају, ради умањења оваквих ефеката, нереизабраним судијама:

а) треба доставити писано обавештење о конкретним разлозима због којих им је престала судијска функција;

б) треба гарантовати ефективни правни лек пред независним телом, састављеним од судија именованих према критеријумима и у поступку договореним од стране релевантних актера; одговарајуће процесне гаранције из Европске конвенције о људским правима би требало да буду примењене, а међународна тела, попут Венецијанске комисије и ССЈЕ, као и међународна и национална удружења судија би требало да буду придружена овој независној инстанци у својству посматрача;

в) током ревизије одлука о престанку судијске функције, смењеним судијама треба омогућити довољна средстава за подмирење животних трошкова;

6.
Консултативно веће европских судија је и даље спремо да помогне српским властима давањем мишљења, уколико то буде затражено. Веће ће будно пратитити даља догађања и тражити од свог српског члана да поднесе извештај на следећој пленарној седници.
